

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΑΙΔΕΙΑΣ, ΕΡΕΥΝΑΣ

ΚΑΙ ΘΡΗΣΚΕΥΜΑΤΩΝ

--------

**ΠΕΡΙΦΕΡΕΙΑΚΗ ΔΙΕΥΘΥΝΣΗ ΠΡΩΤΟΒΑΘΜΙΑΣ ΚΑΙ**

**ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ ΑΤΤΙΚΗΣ**

**------**

Αν. Τσόχα 15-17, Τ.Κ 115 21

Αμπελόκηποι-Αθήνα

Τηλέφωνο: 210.6450204

Fax: 210.6450609

Hλ. Διεύθυνση: mail@attik.pde.sch.gr

Αθήνα, 23/02/2017

**ΔΕΛΤΙΟ ΤΥΠΟΥ**

**ΕΝΑΡΞΗ Α΄ ΦΑΣΗΣ ΕΦΑΡΜΟΓΗΣ ΜΕΤΑΛΥΚΕΙΑΚΟΥ ΕΤΟΥΣ – ΤΑΞΗΣ ΜΑΘΗΤΕΙΑΣ ΑΠΟΦΟΙΤΩΝ ΕΠΑ.Λ.**

Το Υπουργείο Παιδείας, Έρευνας και Θρησκευμάτων με στόχο να προσφέρει στους απόφοιτους των ΕΠΑΛ μία εναλλακτική και ασφαλή διαδρομή εισόδου στην αγορά εργασίας, υλοποιεί **για πρώτη φορά** το θεσμό του Μεταλυκειακού Έτους-Τάξης Μαθητείας.

Κατά την Α΄ φάση εφαρμογής του Μεταλυκειακού Έτους-Τάξης Μαθητείας η Περιφερειακή Διεύθυνση Πρωτοβάθμιας & Δευτεροβάθμιας Εκπαίδευσης Αττικής θα δώσει την ευκαιρία σε **519 κατόχους απολυτηρίου και πτυχίου ΕΠΑ.Λ.** να παρακολουθήσουν πρόγραμμα μαθητείας της ειδικότητάς τους. **Η διαδικασία υποβολής αιτήσεων θα ξεκινήσει στις 24 Φεβρουαρίου 2017 και θα ολοκληρωθεί στις 6 Μαρτίου 2017**. Σημειώνεται ότι η Α’ φάση θα πραγματοποιηθεί σε **27** **ΕΠΑ.Λ της Περιφέρειας Αττικής** και θα αφορά τις ακόλουθες ειδικότητες:

α) Υπάλληλος Διοίκησης και Οικονομικών Υπηρεσιών, με **209** προσφερόμενες **θέσεις** **σε** **12 ΕΠΑ.Λ**. της Αττικής

β) Τεχνικός Ηλεκτρολογικών Συστημάτων, Εγκαταστάσεων και Δικτύων, με **52** προσφερόμενες **θέσεις** **σε** **4 ΕΠΑ.Λ.** της Αττικής

γ) Τεχνικός Οχημάτων, με **57** προσφερόμενες **θέσεις σε 4 ΕΠΑ.Λ.** της Αττικής

δ) Τεχνικός Εφαρμογών Πληροφορικής, με **68** προσφερόμενες **θέσεις σε 5 ΕΠΑ.Λ.** της Αττικής

ε) Σχεδιαστής Δομικών Έργων και Γεωπληροφορικής, με **36** προσφερόμενες **θέσεις σε 2 ΕΠΑ.Λ.** της Αττικής

στ) Τεχνικός Φυτικής Παραγωγής, με **19** προσφερόμενες **θέσεις σε 1 ΕΠΑ.Λ.** της Αττικής και

η) Βοηθός Νοσηλευτή με **78** προσφερόμενες **θέσεις σε 6 ΕΠΑ.Λ.** της Αττικής

Το Μεταλυκειακό Έτος-Τάξη Μαθητείας έχει διάρκεια εννιά μηνών και συνδυάζει 7ωρο εργαστηριακό μάθημα της ειδικότητας στο αρμόδιο ΕΠΑ.Λ. ή/και Εργαστηριακό Κέντρο (μία φορά την εβδομάδα) και «Πρόγραμμα εκπαίδευσης στο χώρο εργασίας − Μαθητεία σε εργασιακό χώρο» 28 ωρών εβδομαδιαίως, επιμερισμένο σε τέσσερις ημέρες. Η Μαθητεία θα υλοποιηθεί κυρίως σε μεγάλους οργανισμούς, αλλά και σε μικρότερες επιχειρήσεις.

Στους μαθητευόμενους **παρέχεται αποζημίωση** που ορίζεται στο εβδομήντα πέντε τοις εκατό (75%) επί του νόμιμου, νομοθετημένου, κατώτατου ορίου του ημερομισθίου και **ασφαλιστική κάλυψη** για το διάστημα του «Προγράμματος Εκπαίδευσης στον χώρο εργασίας».

Οι απόφοιτοι του Μεταλυκειακού Έτους-Τάξης Μαθητείας λαμβάνουν Πτυχίο Επαγγελματικής Ειδικότητας Εκπαίδευσης και Κατάρτισης επιπέδου 5 του Εθνικού Πλαισίου Προσόντων, μετά την ολοκλήρωση των διαδικασιών πιστοποίησης των προσόντων τους από τον ΕΟΠΠΕΠ.

Για αναλυτικές πληροφορίες σχετικά με την υλοποίηση και τη διαδικασία υποβολής αιτήσεων της Α΄ φάσης εφαρμογής του Μεταλυκειακού Έτους-Τάξης Μαθητείας οι ενδιαφερόμενοι μπορούν να επισκεφθούν την ιστοσελίδα μας attik.pde.sch.gr, καθώς και να ενημερωθούν από τα αρμόδια ΕΠΑ.Λ. που συμπεριλαμβάνονται στην πρόσκληση εκδήλωσης ενδιαφέροντος.